ઊનાથી વીસ કિમી. દૂર આવેલા મોટા સમઢિયાળા ગામના દલિતો પર બેજવાબદાર લોકોએ અત્યાચાર કર્યો. ખુલ્લેઆમ સામાન્ય નાગરિક પર હિંસાત્મક પ્રયોગ કરવો એ અપરાધ છે. કોઈ પશુનું મૃત્યુ થાય તો તેને લાવીને તેનું ચામડું ઉતારવાનો તેમનો અધિકાર અને પરંપરાગત વ્યવસાય છે. તેઓ ગામની એક ધાર પર મૃત ગાયનું ચામડું ઉતારી રહ્યા હતા, ત્યારે કહેવાતા ગૌરક્ષકોએ આવીને તેમને ધમકાવ્યા. જ્યારે દલિતોએ તેમને કહ્યું કે, “ગાયને અમે મારી નથી. એ પહેલેથી જ મૃત હતી અને અમે અમારું કામ કરી રહ્યા છીએ.” પરંતુ ગૌરક્ષાના નામે આ લુખ્ખાઓની આખી ટોળકીએ ટપલીદાવથી શરૂ કરીને દલિતોને ઢોરમાર માર્યો.